Sagunt ha recollit este dimarts en el Club Nàutic d'Orihuela les tres banderes blaves del municipi per a este estiu 2022
14 de juny 2022

![](/media/jkilbznf/c1_mini_m1_entregabanderasazules2022.jpg?width=850&height=566.9886363636364)

Les platges del Port de Sagunt, Almardà i Corinto tornaran a onejar, un estiu més, la bandera blava que atorga la Fundació per a l'Educació Ambiental (FEE, per les seues sigles en anglés), a través d'Adeac (Associació d'Educació Ambiental i del Consumidor), en reconeixement a la qualitat de les platges per la seua neteja i serveis, entre altres estàndards. Així, el municipi tornarà a tindre tres banderes blaves en el seu litoral.

El regidor delegat de Platges de l'Ajuntament de Sagunt, Roberto Rovira, ha assistit este dimarts a l'acte de lliurament de les banderes, que s'ha celebrat en el Club Nàutic d'Orihuela, presidit per la consellera d'Agricultura, Desenvolupament Rural, Emergència Climàtica i Transició Ecològica, Mireia Mollà. Allí mateix ha estat també present la vicepresidenta d'Adeac, Virginia Yuste, entre altres autoritats.

Segons ha manifestat l'edil, este reconeixement s'ha renovat **«gràcies a l'enorme esforç que fa l'Ajuntament de Sagunt per la cura i el manteniment»** de les platges del municipi i també **«al gran equip de salvament i socorrisme»** que té Sagunt. Per a Rovira és **«un merescut reconeixement»** al **«compliment dels exigents criteris»** pel que fa a la cura del medi ambient, la neteja i altres factors.

La Bandera Blava és un guardó internacional que reconeix l'elevada qualitat de l'aigua d'una platja, així com premia l'esforç, públic i ciutadà, per complir amb els criteris exigits de legalitat, accessibilitat i informació, sanitat, educació ambiental, neteja i seguretat de les platges. Seguint estos criteris, el litoral saguntí ha estat reconegut amb tres distintius en esta Campanya Bandera Blava 2022.

La FEE (_Foundation for Environmental Education_, en valencià Fundació per a l'Educació Ambiental) és la responsable del Programa Bandera Blava i està present en molts països per a gestionar directament el compliment de les directives en matèria de qualitat de les platges. Als països en els quals la FEE no té presència directa, gestiona el programa a través de les ONG que tria en cada país per a estar a càrrec. A Espanya l'ONG responsable de revisar els criteris de les platges amb bandera per a verificar el seu compliment és Adeac.

*   [](http://www.facebook.com/sharer.php?u=https://aytosagunto.es/va/actualitat/recollida-banderes-blaves-estiu-2022-platges-de-sagunt-2022-06-14/ "Facebook")
*   [](http://twitter.com/share?url=https://aytosagunto.es/va/actualitat/recollida-banderes-blaves-estiu-2022-platges-de-sagunt-2022-06-14/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/recollida-banderes-blaves-estiu-2022-platges-de-sagunt-2022-06-14/ "Linked In")
*   [](mailto:?body=https://aytosagunto.es/va/actualitat/recollida-banderes-blaves-estiu-2022-platges-de-sagunt-2022-06-14/)